ROZHODNUTIE KOMISIE
z 15. februára 2007,
ktorým sa mení a dopĺňa rozhodnutie 2002/300/ES, pokiaľ ide o oblasti vyňaté zo zoznamu schválených zón so zreteľom na Bonamia ostreae
[oznámené pod číslom K(2007) 419]
(Text s významom pre EHP)
(2007/104/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/67/EHS z 28. januára 1991 o veterinárnych predpisoch, ktoré upravujú uvádzanie na trh vodných živočíchov a výrobkov akvakultúry (1), a najmä na jej článok 5 ods. 3,
keďže:
(1)
V prílohe k rozhodnutiu Komisie 2002/300/ES z 18. apríla 2002, ktorým sa vytvára zoznam schválených zón so zreteľom na Bonamia ostreae a/alebo Marteilia refringes (2), sa uvádzajú oblasti na území Spoločenstva považované za oblasti bez výskytu chorôb mäkkýšov Bonamia ostreae a/alebo Marteilia refringes.
(2)
V júli 2006 bol Komisii doručený list, v ktorom ju Spojené kráľovstvo informovalo, že v Loch Sunart bol zistený výskyt Bonamia ostreae. Túto oblasť, ktorá sa predtým považovala za oblasť bez výskytu Bonamia ostreae, už vzhľadom na to nemožno za takúto oblasť považovať.
(3)
V novembri 2006 bol Komisii doručený list, v ktorom ju Írsko informovalo, že v Lough Swilly bol zistený výskyt Bonamia ostreae. Túto oblasť, ktorá sa predtým považovala za oblasť bez výskytu Bonamia ostreae, už vzhľadom na to nemožno za takúto oblasť považovať.
(4)
Rozhodnutie 2002/300/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2002/300/ES sa nahrádza textom prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 15. februára 2007